Vrystaat-matrieks kry beurse ná regstappe(Foto: pixabay) Die Vrystaat se top-100-matrieks van 2021 het Vrydag uiteindelik hul beloofde beurse ontvang. Dit volg ná AfriForum Jeug reeds in April vanjaar met regstappe begin het om te eis dat die Vrystaatse provinsiale beurskantoor die beurse uitbetaal wat die Vrystaatse premier, Sisi Ntombela, aan die toppresteerders beloof het. “Danksy AfriForum Jeug kon sewe toppresteerders beurse kry nadat hulle maande lank gesukkel het.” Maroela Media het op 15 Junie berig drie prokureursbriewe is aan die Vrystaatse premierskantoor gestuur om te eis dat die provinsiale beurskantoor binne 30 dae beurse aan van die provinsie se top-100-matrieks van 2021 uitbetaal. “Ons is verheug oor so ’n positiewe uitkoms vir hierdie toppresteerders. Afgesien van die soet oorwinning dat die verdienstelike studente nou hul beurse kan ontvang, hoop ons dat hierdie geveg die presedent skep dat politieke leiers hul beloftes nakom, veral as dit die toekoms van ons jongmense raak,” sê René van der Vyver, woordvoerder vir AfriForum Jeug. Die studente het AfriForum Jeug genader toe hul beurse nog nie teen April uitbetaal is en hulle geen antwoord vanaf die provinsiale beurskantoor ontvang het nie. Dié moes die beurskantoor eers dreig met die hof, voordat die kantoor eindelik op 29 Junie beloof het om die beursgeld uit te betaal. Die studente het die jeugorganisasie die afgelope week laat weet dat hul beurse ontvang is. “Baie dankie aan AfriForum Jeug vir die hulp met ons beurse. Ons is baie verlig dat ons beursgelde betaal is. Ons is bevoorreg om hierdie beurse te kan hê en waardeer almal se bydrae tot ons toekoms,” sê Maryke du Pisanie, een van die studente wat deur AfriForum Jeug gehelp is. “Ek kan nou weer makliker asemhaal en 100% op my studie fokus,” sê Mahike Kilian wat ook deur die jeugorganisasie bygestaan is.